હજી આગળ વાંચતા હો, તો એ પણ કહી દઉં કે અહીં જે તસવીરો મૂકી છે એ આ જગ્યાઓને પૂરેપૂરો ન્યાય કરી જ શકતી નથી. સવારના ત્રાંસા તડકામાં એક તાજા, વિશિષ્ટ એવા લીલા રંગમાં શોભતી વનદેવી, માટીનો રંગ ભળીને રજસ્વલા બનેલી નદીઓ, ક્યાંક-ક્યાંક બગલાઓના ઉડવાથી સફેદ ટીકીઓથી મઢાઈ જતું આકાશ… કેમેરાની શી મજાલ કે એ બધાંને અસલી રંગતમાં કેદ કરે? ને જંગલનાં જીવડાંનો, ધોળે દિવસે પણ સતત ચાલુ એવો, તાનપુરાની સંગત જેવો અવાજ, નહીં ઠંડી-નહીં ગરમ એવી ભીની હવા, ખળખળ વહેતા પાણીનો પુન:ચેતના લાવી દેતો સ્પર્શ… એ તો જાતે અનુભવ્યું હોય તો જ બને! તે છતાં, મારી આ ટૂંકી મુલાકાતની ઝલક રજૂ કર્યા વિના રહેવાતું નથી.